CELEX: 32016R0247
Language: ro
Date: 2015-12-17 00:00:00
Title: Regulamentul delegat (UE) 2016/247 al Comisiei din 17 decembrie 2015 de completare a Regulamentului (UE) nr. 1308/2013 al Parlamentului European și al Consiliului în ceea ce privește acordarea de ajutoare din partea Uniunii pentru furnizarea și distribuția de fructe și legume, de fructe și legume prelucrate și de produse pe bază de banane în cadrul programului de încurajare a consumului de fructe și legume în școli

23.2.2016   
            
            
               RO
            
            
               Jurnalul Oficial al Uniunii Europene
            
            
               L 46/1
            
         REGULAMENTUL DELEGAT (UE) 2016/247 AL COMISIEI
   din 17 decembrie 2015
   de completare a Regulamentului (UE) nr. 1308/2013 al Parlamentului European și al Consiliului în ceea ce privește acordarea de ajutoare din partea Uniunii pentru furnizarea și distribuția de fructe și legume, de fructe și legume prelucrate și de produse pe bază de banane în cadrul programului de încurajare a consumului de fructe și legume în școli
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 24,
   având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (2), în special articolul 64 alineatul (6) litera (a),
   întrucât:
   
               (1)
            
            
               Regulamentul (UE) nr. 1308/2013 a înlocuit Regulamentul (CE) nr. 1234/2007 al Consiliului (3) și stabilește noi norme în ceea ce privește programul de încurajare a consumului de fructe și legume în școli (denumit în continuare „programul”). De asemenea, regulamentul respectiv conferă Comisiei competența de a adopta, în acest sens, acte delegate și de punere în aplicare. Pentru a asigura buna funcționare a programului în noul cadru juridic, anumite norme trebuie să fie adoptate prin intermediul unor astfel de acte. Actele respective ar trebui să înlocuiască Regulamentul (CE) nr. 288/2009 al Comisiei (4), care, prin urmare, ar trebui să fie abrogat.
            
         
               (2)
            
            
               Obiectivul programului este de a spori consumul de fructe și de legume pe termen scurt și lung și de a promova obiceiuri alimentare sănătoase.
            
         
               (3)
            
            
               În conformitate cu articolul 23 alineatul (2) din Regulamentul (UE) nr. 1308/2013, statele membre care doresc să participe la acest program, la nivel național sau regional, trebuie să elaboreze în prealabil o strategie pentru punerea în aplicare a programului și să asigure măsurile de însoțire necesare. În cazul în care statele membre decid să pună în aplicare programul la nivel regional, acestea ar trebui să elaboreze câte o strategie pentru fiecare regiune.
            
         
               (4)
            
            
               În conformitate cu articolul 5 alineatul (2) din Regulamentul (UE) nr. 1370/2013 al Consiliului (5), Comisia trebuie să stabilească repartizarea orientativă a ajutoarelor din partea Uniunii pentru aprovizionarea cu fructe și legume, cu fructe și legume prelucrate și cu produse pe bază de banane cuprinse în program (denumite în continuare „produsele”). Pentru a valorifica la maximum întregul potențial al fondurilor disponibile, este oportun să se aibă în vedere realocarea ajutoarelor nesolicitate din partea Uniunii între statele membre participante care au comunicat Comisiei dorința lor de a utiliza fonduri ce depășesc cuantumul orientativ care le-a fost alocat din ajutoarele din partea Uniunii.
            
         
               (5)
            
            
               Costurile suportate pentru achiziționarea produselor, precum și unele costuri conexe care sunt legate direct de punerea în aplicare a programului ar trebui să fie eligibile pentru a beneficia de ajutoare din partea Uniunii, dacă sunt prevăzute în strategia unui stat membru. Cu toate acestea, pentru a menține eficiența programului, doar un procentaj scăzut din ajutoare ar trebui să fie alocat costurilor conexe respective. În scopul gestionării financiare și al controlului, aceste costuri ar trebui să nu depășească anumite praguri.
            
         
               (6)
            
            
               În vederea bunei administrări, gestionării bugetare și supravegherii, ar trebui specificate condițiile de acordare a ajutoarelor, precum și condițiile de selectare și de aprobare a solicitanților de ajutoare.
            
         
               (7)
            
            
               Pentru a evalua eficacitatea programului și pentru a permite examinarea inter pares și schimbul de bune practici, statele membre ar trebui să monitorizeze și să evalueze în mod regulat punerea în aplicare a programului și să trimită Comisiei rezultatele și constatările lor.
            
         
               (8)
            
            
               Ar trebui stabilite sancțiuni pentru a preveni un comportament fraudulos și neglijențe grave din partea solicitanților.
            
         
               (9)
            
            
               În conformitate cu articolul 23 alineatul (10) din Regulamentul (UE) nr. 1308/2013, publicului trebuie să i se aducă la cunoștință în mod corespunzător contribuția financiară a Uniunii la program. În acest scop, statele membre ar trebui să poată utiliza un afiș care să poată fi expus în instituțiile de învățământ participante. Acest afiș ar trebui să fie produs în conformitate cu anumite cerințe minime,
            
         ADOPTĂ PREZENTUL REGULAMENT:
   Articolul 1
   Domeniu de aplicare
   Prezentul regulament stabilește norme care completează Regulamentul (UE) nr. 1308/2013 în ceea ce privește acordarea de ajutoare din partea Uniunii pentru furnizarea și distribuția de fructe și legume, de fructe și legume prelucrate și de produse pe bază de banane (denumite în continuare „produsele”) destinate copiilor și pentru anumite costuri conexe, în cadrul programului de încurajare a consumului de fructe și legume în școli menționat la articolul 23 din regulamentul respectiv (denumit în continuare „programul”).
   Articolul 2
   Strategia statelor membre
   (1)   Atunci când își elaborează strategia, astfel cum se menționează la articolul 23 alineatul (2) din Regulamentul (UE) nr. 1308/2013, statele membre pot alege nivelul geografic și administrativ la care doresc să pună în aplicare programul. În cazul în care statele membre decid să pună în aplicare programul la nivel regional, acestea elaborează câte o strategie pentru fiecare regiune.
   Un stat membru care pune în aplicare programul la nivel regional stabilește un punct de contact unic pentru transmiterea de informații și de notificări către Comisie.
   Strategia poate acoperi mai mult de un an școlar, în sensul articolului 1 alineatul (2) din Regulamentul de punere în aplicare (UE) 2016/248 al Comisiei (6).
   (2)   Măsurile de însoțire menționate la articolul 23 alineatul (2) din Regulamentul (UE) nr. 1308/2013 oferă sprijin pentru distribuția produselor și sunt direct legate de obiectivele programului. Aceste măsuri îi pot implica și pe părinți și profesori.
   (3)   Statele membre care doresc să participe la program notifică strategia lor către Comisie până la data de 31 ianuarie ce precedă începutul primului an școlar care face obiectul strategiei.
   (4)   În cazul în care un stat membru își modifică strategia, el trebuie să notifice Comisiei strategia sa modificată până la data de 31 ianuarie a anului următor celui în care s-a efectuat modificarea.
   Articolul 3
   Realocarea ajutoarelor din partea Uniunii
   (1)   În cazul în care statele membre nu au depus cererea pentru acordarea de ajutoare din partea Uniunii în termenul menționat la articolul 3 din Regulamentul de punere în aplicare (UE) 2016/248 sau dacă au solicitat doar o parte din cuantumul indicativ de ajutoare care le-a fost repartizat, menționat la articolul 23 alineatul (5) din Regulamentul (UE) nr. 1308/2013 și stabilit în anexa la Regulamentul de punere în aplicare (UE) 2016/248, cuantumul indicativ care le este alocat sau partea nesolicitată din acesta se realocă statelor membre care au notificat Comisiei, până la aceeași dată, intenția lor de a utiliza mai mult decât cuantumul indicativ care le-a fost alocat.
   (2)   Realocarea este limitată în funcție de nivelul de utilizare de către statul membru în cauză a cuantumului alocat definitiv din ajutoarele din partea Uniunii, pentru anul școlar încheiat anterior depunerii cererii de acordare a ajutoarelor. Acest nivel de utilizare este stabilit pe baza declarațiilor de cheltuieli transmise Comisiei până la data de 15 octombrie din anul școlar următor, în conformitate cu articolul 10 din Regulamentul de punere în aplicare (UE) nr. 908/2014 al Comisiei (7).
   Limitele de realocare se stabilesc după cum urmează:
   
               (a)
            
            
               în cazul în care utilizarea cuantumului alocat definitiv este mai mică sau egală cu 50 %, nu se acordă nicio alocare suplimentară;
            
         
               (b)
            
            
               în cazul în care utilizarea cuantumului alocat definitiv este mai mare de 50 %, dar mai mică sau egală cu 75 %, alocarea suplimentară maximă este limitată la 50 % din cuantumul indicativ alocat;
            
         
               (c)
            
            
               în cazul în care utilizarea cuantumului alocat definitiv este mai mare de 75 %, alocarea suplimentară maximă nu este limitată la un anumit plafon.
            
         Aceste limite nu se aplică în cursul primilor doi ani școlari de aplicare a programului de către un stat membru.
   Articolul 4
   Costurile eligibile
   (1)   Următoarele costuri sunt eligibile pentru acordarea de ajutoare din partea Uniunii:
   
               (a)
            
            
               costul produselor furnizate în cadrul programului și distribuite către copiii din instituțiile de învățământ menționate la articolul 22 din Regulamentul (UE) nr. 1308/2013, inclusiv costurile de achiziționare, închiriere și achiziționare în leasing a echipamentelor utilizate pentru furnizarea și distribuția produselor, astfel cum este prevăzut în strategia statului membru;
            
         
               (b)
            
            
               următoarele costuri conexe, care sunt legate direct de punerea în aplicare a programului:
               
                           (i)
                        
                        
                           costurile legate de obligația de monitorizare și de evaluare care revine statului membru, astfel cum se menționează la articolul 8 din prezentul regulament;
                        
                     
                           (ii)
                        
                        
                           cheltuielile cu publicitatea referitoare la program, care trebuie să vizeze în mod direct informarea publicului larg cu privire la program, inclusiv:
                           
                                       —
                                    
                                    
                                       costul afișului menționat la articolul 10 din prezentul regulament;
                                    
                                 
                                       —
                                    
                                    
                                       costul campaniilor de informare prin mijloace de radiodifuziune și televiziune, comunicații electronice, ziare și alte mijloace de comunicare similare;
                                    
                                 
                                       —
                                    
                                    
                                       costul sesiunilor de informare, al conferințelor, seminarelor și atelierelor dedicate informării publicului larg cu privire la program, precum și al evenimentelor similare;
                                    
                                 
                                       —
                                    
                                    
                                       costul materialelor de informare și de promovare, precum scrisori, pliante, broșuri, obiecte promoționale și alte obiecte similare;
                                    
                                 
                     
                           (iii)
                        
                        
                           costul implicat de măsurile de însoțire menționate la articolul 2 alineatul (2) din prezentul regulament, inclusiv:
                           
                                       —
                                    
                                    
                                       costurile pentru organizarea unor activități de degustare, pentru organizarea și continuarea unor activități de grădinărit, pentru organizarea de vizite la ferme și pentru alte activități similare care vizează crearea unei legături a copiilor cu agricultura;
                                    
                                 
                                       —
                                    
                                    
                                       costurile măsurilor care vizează educarea copiilor cu privire la agricultură, obiceiurile alimentare sănătoase și problemele de mediu legate de producția, de distribuția și de consumul de produse.
                                    
                                 
                     
         (2)   În cazul în care transportul și distribuția produselor sunt facturate separat, aceste costuri sunt eligibile pentru acordarea de ajutoare din partea Uniunii numai dacă ele nu depășesc 3 % din costul produselor.
   În cazul în care produsele sunt furnizate instituțiilor de învățământ în mod gratuit, costurile de transport și de distribuție a produselor respective pot fi eligibile pentru acordarea de ajutoare din partea Uniunii, pe baza facturilor, în limita unui plafon care urmează a fi stabilit în strategia statului membru.
   (3)   Cheltuielile ocazionate de publicitate și de măsurile de însoțire nu sunt finanțate prin alte programe de ajutoare ale Uniunii.
   (4)   Taxa pe valoarea adăugată (TVA) și cheltuielile legate de costurile cu personalul nu sunt eligibile pentru acordarea de ajutoare din partea Uniunii în cazul în care respectivele costuri cu personalul sunt finanțate din fonduri publice ale statului membru în cauză.
   (5)   Valoarea totală a cheltuielilor eligibile pentru publicitate nu trebuie să depășească 5 % din cuantumul anual alocat definitiv menționat la articolul 23 alineatul (5) din Regulamentul (UE) nr. 1308/2013 pentru fiecare stat membru în cauză.
   Valoarea totală a cheltuielilor eligibile pentru achiziționarea, închirierea și achiziționarea în leasing a echipamentelor și pentru monitorizare și evaluare nu poate depăși 10 % din cuantumul anual alocat definitiv pentru fiecare stat membru în cauză.
   Valoarea totală a cheltuielilor eligibile pentru măsurile de însoțire nu trebuie să depășească 15 % din cuantumul anual alocat definitiv pentru fiecare stat membru în cauză.
   Articolul 5
   Condiții generale pentru acordarea ajutoarelor și pentru selectarea solicitanților de ajutoare
   (1)   Ajutoarele acordate unui stat membru în temeiul programului sunt distribuite solicitanților care au depus la autoritatea competentă o cerere de acordare a ajutoarelor referitoare la punerea în aplicare a uneia sau mai multora dintre următoarele activități:
   
               (a)
            
            
               livrarea și/sau distribuția de produse către copiii din instituțiile de învățământ care fac obiectul programului;
            
         
               (b)
            
            
               monitorizarea și evaluarea acțiunilor;
            
         
               (c)
            
            
               publicitatea;
            
         
               (d)
            
            
               măsurile de însoțire.
            
         Cererile de acordare a ajutoarelor pot fi depuse numai de către solicitanții care au fost aprobați în conformitate cu articolul 6.
   (2)   Statele membre pot selecta solicitanții de ajutoare dintre următoarele organisme:
   
               (a)
            
            
               instituții de învățământ;
            
         
               (b)
            
            
               autorități din domeniul învățământului;
            
         
               (c)
            
            
               furnizori și/sau distribuitori ale produselor în cauză;
            
         
               (d)
            
            
               organizații care acționează în numele uneia sau mai multor instituții de învățământ sau autorități din domeniul învățământului și care au fost constituite special în acest sens;
            
         
               (e)
            
            
               orice alt organism public sau privat care este implicat în gestionarea și furnizarea oricăreia dintre activitățile menționate la alineatul (1).
            
         Articolul 6
   Condiții pentru aprobarea solicitanților de ajutoare
   (1)   Solicitanții de ajutoare trebuie să primească o aprobare din partea autorității competente din statul membru în care se găsește instituția școlară căreia îi sunt furnizate și/sau distribuite produsele. Aprobarea este condiționată de următoarele angajamente scrise luate de solicitant:
   
               (a)
            
            
               să garanteze faptul că produsele finanțate de Uniune în temeiul programului sunt puse la dispoziție în vederea consumului de către copiii din instituțiile de învățământ pentru care urmează să solicite acordarea ajutoarelor;
            
         
               (b)
            
            
               să utilizeze în conformitate cu obiectivele programului ajutorul alocat pentru monitorizarea și evaluarea programului, pentru publicitate sau pentru măsurile de însoțire;
            
         
               (c)
            
            
               să ramburseze orice ajutor plătit nejustificat pentru cantitățile în cauză, dacă se constată că produsele nu au fost distribuite copiilor sau că nu sunt eligibile pentru acordarea de ajutoare din partea Uniunii;
            
         
               (d)
            
            
               să ramburseze orice ajutor plătit nejustificat pentru măsuri de însoțire, dacă se constată că aceste măsuri nu au fost realizate în mod adecvat;
            
         
               (e)
            
            
               să pună la dispoziția autorității competente, la cerere, documente justificative;
            
         
               (f)
            
            
               să permită realizarea oricărui control dispus de autoritatea competentă, în special în ceea ce privește verificarea înregistrărilor și inspecția fizică.
            
         (2)   În cazul cererilor de acordare a ajutoarelor referitoare la furnizarea și distribuția de produse, solicitanții de ajutoare își iau un angajament scris suplimentar de a ține evidențe privind numele și adresele instituțiilor de învățământ sau, dacă este cazul, ale autorităților din domeniul învățământului și privind produsele și cantitățile vândute sau furnizate respectivelor instituții sau autorități.
   (3)   În cazul cererilor de acordare a ajutoarelor referitoare la monitorizare, la evaluare sau la publicitate, se aplică doar alineatul (1) literele (b) și (e).
   (4)   În cazul cererilor de acordare a ajutoarelor referitoare la măsurile de însoțire, se aplică doar alineatul (1) literele (b), (d), (e) și (f). În plus, autoritatea competentă poate specifica orice angajamente scrise care trebuie luate de solicitant, în special în ceea ce privește:
   
               (a)
            
            
               măsurile de însoțire realizate în școli, în cazul în care școlile respective nu sunt solicitanți de ajutoare;
            
         
               (b)
            
            
               măsurile de însoțire care includ distribuția produselor.
            
         Articolul 7
   Suspendarea și retragerea aprobării
   În cazul în care un solicitant de ajutoare aprobat nu respectă obligațiile prevăzute în prezentul regulament, autoritatea competentă suspendă aprobarea acordată solicitantului pentru o perioadă cuprinsă între o lună și douăsprezece luni sau o retrage, în funcție de gravitatea încălcării și în conformitate cu principiul proporționalității.
   Astfel de măsuri nu se iau în cazurile menționate la articolul 64 alineatul (2) literele (a)-(d) din Regulamentul (UE) nr. 1306/2013 sau în cazul în care neconformitatea a fost de natură minoră.
   La cererea solicitantului și dacă motivele pentru retragere au fost remediate, autoritatea competentă poate reinstitui aprobarea solicitantului după o perioadă minimă de 12 luni de la data la care motivele pentru retragere au fost remediate.
   Articolul 8
   Monitorizarea și evaluarea
   (1)   Statele membre prevăd structurile și modalitățile adecvate în vederea asigurării unei monitorizări anuale a punerii în aplicare a programului.
   (2)   Statele membre evaluează punerea în aplicare a programului pentru a evalua eficacitatea sa în raport cu obiectivele sale.
   (3)   În cazul în care un stat membru nu prezintă Comisiei un raport de evaluare care conține rezultatele evaluării prevăzute la alineatul (2) din prezentul articol în termenele menționate la articolul 6 alineatul (2) din Regulamentul de punere în aplicare (UE) 2016/248, cuantumul următoarei alocări definitive se reduce după cum urmează:
   
               (a)
            
            
               cu 5 %, în cazul în care se depășește limita de timp cu 1 până la 30 de zile;
            
         
               (b)
            
            
               cu 10 %, în cazul în care se depășește limita de timp cu 31 până la 60 de zile.
            
         În cazul în care termenul este depășit cu peste 60 de zile, cuantumul alocat definitiv se reduce cu 1 % pentru fiecare zi suplimentară, calculat pentru soldul restant.
   Articolul 9
   Penalități
   În caz de plăți neconforme care nu sunt datorate unor erori evidente și în cazul unei fraude sau neglijențe grave de care este răspunzător solicitantul, pe lângă returnarea sumelor plătite nejustificat, acesta plătește o sumă egală cu diferența dintre suma plătită inițial și suma pe care are dreptul să o primească.
   Articolul 10
   Afișul pentru „Programul de încurajare a consumului de fructe și legume în școli” la nivelul Uniunii
   În sensul articolului 23 alineatul (10) din Regulamentul (UE) nr. 1308/2013, statele membre pot utiliza un afiș care îndeplinește cerințele minime prevăzute în anexa la prezentul regulament, care să fie amplasat permanent într-un loc clar vizibil și lizibil la intrarea principală a instituțiilor de învățământ participante.
   Articolul 11
   Abrogare
   Regulamentul (CE) nr. 288/2009 se abrogă.
   Articolul 12
   Intrare în vigoare și aplicare
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Se aplică ajutoarelor acordate pentru anul școlar 2016-2017 și pentru anii de școlarizare ulteriori.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 decembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      (2)  JO L 347, 20.12.2013, p. 549.
   
      (3)  Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (JO L 299, 16.11.2007, p. 1).
   
      (4)  Regulamentul (CE) nr. 288/2009 al Comisiei din 7 aprilie 2009 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește acordarea de ajutoare comunitare pentru aprovizionarea instituțiilor de învățământ cu fructe și legume, fructe și legume prelucrate și produse pe bază de banane destinate copiilor, în cadrul programului de încurajare a consumului de fructe în școli (JO L 94, 8.4.2009, p. 38).
   
      (5)  Regulamentul (UE) nr. 1370/2013 al Consiliului din 16 decembrie 2013 privind măsuri pentru stabilirea anumitor ajutoare și restituții în legătură cu organizarea comună a piețelor produselor agricole (JO L 346, 20.12.2013, p. 12).
   
      (6)  Regulamentul de punere în aplicare (UE) 2016/248 al Comisiei din 17 decembrie 2015 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește acordarea de ajutoare din partea Uniunii pentru furnizarea și distribuția de fructe și legume, de fructe și legume prelucrate și de produse pe bază de banane în cadrul programului de încurajare a consumului de fructe și legume în școli și stabilirea repartizării orientative a ajutoarelor respective (a se vedea pagina 8 din prezentul Jurnal Oficial).
   
      (7)  Regulamentul de punere în aplicare (UE) nr. 908/2014 al Comisiei din 6 august 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, normele referitoare la controale, valorile mobiliare și transparența (JO L 255, 28.8.2014, p. 59).
   
      ANEXĂ
      
         Cerințe minime pentru afișul menționat la articolul 10
      
      
         Mărimea afișului: A3 sau mai mare
      
         Litere: 1 cm sau mai mari
      
         Titlul: „Programul de încurajare a consumului de fructe și legume în școli” al Uniunii Europene
      
         Conținut: Cel puțin următorul text:
      „[Tipul instituției de învățământ (de exemplu, grădiniță, clasă pregătitoare, școală)] noastră participă la «Programul de încurajare a consumului de fructe și legume în școli» al Uniunii Europene, beneficiind de sprijin financiar din partea Uniunii Europene.”
      Pe afiș trebuie să figureze sigla Uniunii Europene.